'บัณฑูร' ชี้โจทย์เศรษฐกิจ ต้องแก้มากกว่าดอกเบี้ย
ในการแถลงข่าวเปิดตัวดิวตี้ฟรี ช็อปปิ้งออนไลน์ ที่ธนาคารกสิกรไทยร่วมมือกับกลุ่มบริษัท คิง เพาเวอร์ และอาลีเพย์ บัณฑูร ล่ำซำ ประธานกรรมการธนาคารกสิกรไทย ได้กล่าวถึงการเสนอให้เลื่อนการเลือกตั้งออกไปว่าไม่ใช่เป็นประเด็นใหญ่ ปัญหาหลักของประเทศไทยขณะนี้คือการแก้ปัญหาเศรษฐกิจ แก้ปัญหาการบิน และประมงเถื่อนที่ต้องเร่งแก้ไขให้เป็นไปตามมาตรฐานสากล เพราะถ้ากลุ่มประเทศประชาคมยุโรป (อียู) ห้ามนำเข้าสินค้าประมงของไทยจะมีผลกระทบต่อเศรษฐกิจไทยอย่างหนัก เพราะแต่ละปีประเทศไทยส่งออกสินค้าประมงเป็นจำนวนมาก หากอียูปิดประตูการค้ากับไทยจะเกิดวิกฤตต่อเศรษฐกิจไทยแน่นอน ดังนั้นทั้งรัฐบาลและเอกชนต้องร่วมมือกันแก้ปัญหานี้ก่อนถึงเส้นตายของอียู
28 เม.ย. 2558

ในการแถลงข่าวเปิดตัวดิวตี้ฟรี ช็อปปิ้งออนไลน์ ที่ธนาคารกสิกรไทยร่วมมือกับกลุ่มบริษัท คิง เพาเวอร์ และอาลีเพย์ บัณฑูร ล่ำซำ ประธานกรรมการธนาคารกสิกรไทย ได้กล่าวถึงการเสนอให้เลื่อนการเลือกตั้งออกไปว่าไม่ใช่เป็นประเด็นใหญ่ ปัญหาหลักของประเทศไทยขณะนี้คือการแก้ปัญหาเศรษฐกิจ แก้ปัญหาการบิน และประมงเถื่อนที่ต้องเร่งแก้ไขให้เป็นไปตามมาตรฐานสากล เพราะถ้ากลุ่มประเทศประชาคมยุโรป (อียู) ห้ามนำเข้าสินค้าประมงของไทยจะมีผลกระทบต่อเศรษฐกิจไทยอย่างหนัก เพราะแต่ละปีประเทศไทยส่งออกสินค้าประมงเป็นจำนวนมาก หากอียูปิดประตูการค้ากับไทยจะเกิดวิกฤตต่อเศรษฐกิจไทยแน่นอน ดังนั้นทั้งรัฐบาลและเอกชนต้องร่วมมือกันแก้ปัญหานี้ก่อนถึงเส้นตายของอียู
สำหรับภาวะเศรษฐกิจไทยในไตรมาสแรกปีนี้ขยายตัวต่ำกว่าที่คาด ทำให้หลายหน่วยงานลดคาดการณ์อัตราขยายตัวเศรษฐกิจลง สาเหตุเนื่องจากการส่งออกยังไม่ฟื้นตัวและแม้ว่าคณะกรรมการนโยบายการเงิน (กนง.) จะลดอัตราดอกเบี้ยนโยบายลงเหลือ 1.75% มีผลทำให้ค่าเงินบาทอ่อนค่าลงเล็กน้อย แต่ก็ไม่ได้ช่วยให้การส่งออกฟื้นตัวได้ เพราะปัญหาการส่งออกอยู่ที่ตลาดคู่ค้าชะลอตัวลงดังนั้นภาคเอกชนจะต้องมุ่งหาตลาดใหม่เข้ามาทดแทน
ส่วนการประชุมคณะกรรมการนโยบายการเงิน (กนง.) ในวันที่ 29 เม.ย.นี้ จะมีการปรับลดอัตราดอกเบี้ยลงหรือไม่ขึ้นอยู่กับความเห็นของ กนง. อย่าไปกดดัน กนง.มากจนเกินไป อย่างไรก็ตาม การปรับลดหรือคงดอกเบี้ยไม่ได้ช่วยแก้ปัญหาเศรษฐกิจได้โดยตรง จะช่วยได้แค่ขั้นหนึ่งไม่ถึงกับพลิกสถานการณ์ได้ แต่ทุกฝ่ายรู้โจทย์ของเศรษฐกิจดีอยู่แล้ว ถ้าจะให้เศรษฐกิจฟื้นจริงต้องมีการผลิตและการส่งออก ร่วมกับการลงทุนและเบิกจ่ายงบประมาณภาครัฐ ขณะที่เอกชนก็ต้องพยายามหาตลาดใหม่แทนตลาดที่ซบเซา
นอกจากนี้ การลดดอกเบี้ยเพื่อให้ค่าเงินบาทอ่อนค่าลงก็ช่วยระดับหนึ่ง แต่จะต้องขึ้นอยู่ที่ฝีมือของผู้ค้าเองด้วย ถ้าเทียบค่าเงินบาทกับเงินเหรียญสหรัฐแล้วก็ไม่ได้เปลี่ยนแปลงมาก เพียงแต่เงินเหรียญสหรัฐแข็งค่าขึ้นเมื่อเทียบกับสกุลอื่น จึงทำให้เงินบาทแข็งค่าขึ้นด้วย
บัณฑูร กล่าวถึงความร่วมมือกับกลุ่มบริษัท คิง เพาเวอร์ และอาลีเพย์ เปิดใหบริการดิวตี้ฟรี ช็อปปิ้งออนไลน์ เพื่อเจาะฐานลูกค้าชาวจีนที่เดินทางมาท่องเที่ยวประเทศไทยที่สูงขึ้นทุกปี โดยนักท่องเที่ยวสามารถเลือกซื้อสินค้าดิวตี้ฟรีล่วงหน้าจากเว็บไซต์ www.kingpoweronline.com โดยชำระเงินด้วยบัญชีของอาลีเพย์ ซึ่งเชื่อมระบบการชำระเงินของธนาคารกสิกรไทย (เค-เพย์เมนต์ เกตเวย์) และเมื่อเดินทางมาถึงไทยสามารถแสดงใบเสร็จอิเล็กทรอนิกส์ และติดต่อรับสินค้าได้ที่เคาน์เตอร์รับมอบสินค้าอาคารผู้โดยสารขาออก ท่าอากาศยานสุวรรณภูมิ หรือท่าอากาศยานดอนเมือง โดยจะเริ่มเปิดให้บริการตั้งแต่เดือน พ.ค.นี้
ทั้งนี้  ในปี 2558 ธนาคารกสิกรไทยตั้งเป้าหมายมียอดธุรกรรมผ่านระบบเค-เพย์เมนต์เกตเวย์ เติบโต 22% หรือมีมูลค่าประมาณ 8 หมื่นล้านบาท จากปี 2557 ธนาคารมียอดธุรกรรมมูลค่า 6.6 หมื่นล้านบาท มีส่วนแบ่งตลาดเป็นอันดับหนึ่งในไทย โดยคาดว่าปีนี้จำนวนผู้ค้าออนไลน์จะเติบโต 30% ไปอยู่ที่ 1 ล้านราย และเป็นส่วนสำคัญในการสนับสนุนการค้าระหว่างประเทศให้ขยายตัว
นายต้าหย่ง จาง รองประธานของอาลีเพย์ ประจำภูมิภาคเอเชียตะวันออกเฉียงใต้ กล่าวว่า แต่ละปีชาวจีนเดินทางมาเที่ยวประเทศไทยมากกว่า 5 ล้านคน เชื่อว่าความร่วมมือระหว่าง 3 องค์กรในครั้งนี้ ซึ่งเพิ่มความสะดวกรวดเร็วในการชำระเงิน ไม่ว่าจะเป็นค่าห้องพัก ตั๋วเครื่องบิน และสินค้าบริการอื่นๆ จะดึงดูดคนจีนท่องเที่ยวในประเทศไทยมากขึ้น รวมทั้งคนจีนที่ไม่ได้มาเที่ยวไทยก็สามารถสั่งซื้อสินค้าทางอินเทอร์เน็ต ชำระเงิน และฝากเพื่อนที่มาเที่ยวไทยรับสินค้าแทนได้
วิชัย ศรีวัฒนประภา ประธานกรรมการกลุ่มบริษัท คิง เพาเวอร์ กล่าวว่า ลูกค้าชาวจีนถือเป็นกลุ่มลูกค้าหลักของคิง เพาเวอร์ โดยในปีที่แล้วมีส่วนแบ่งการตลาดประมาณ 54% ของลูกค้าทั้งหมดและมีแนวโน้มขยายตัวมากขึ้น จากอัตราคนจีนเดินทางท่องเที่ยวต่างประเทศก้าวกระโดด จากปี 2553 อยู่ที่ 50 ล้านคน และคาดว่าปีนี้จะอยู่ที่ประมาณ 140 ล้านคน โดยในจำนวนนี้คาดการณ์ว่าจะเดินทางมาท่องเที่ยวไทย 6-8 ล้านคน เพิ่มจากปีที่แล้วประมาณ 50%
"กำลังซื้อนักท่องเที่ยวจีนค่อนข้างสูงประกอบกับพฤติกรรมคนจีนที่นิยมซื้อสินค้าทางอินเทอร์เน็ตมากขึ้น คิง เพาเวอร์ จึงเพิ่มช่องทางจัดจำหน่ายสินค้าผ่านระบบอีคอมเมิร์ซมากขึ้นเพื่อเพิ่มความสะดวกสบาย โดยก่อนหน้านี้ได้เปิดจำหน่ายสินค้าผ่านเว็บไซต์ Tmall ของจีน โดยหักบัญชีอาลีเพย์รวมทั้งความร่วมมือในครั้งนี้เป็นรูปแบบพรีออร์เดอร์ที่ลูกค้าจะได้รับสินค้าเมื่อเดินทางกลับ และหากเป็นสินค้าไทยจะจัดส่งให้ถึงบ้านทั้งในและต่างประเทศ" วิชัย กล่าว